Kibar 75: A Daniɛll ne a zo-rãmbã
RĨM a Nebukadnezaar wa n talla Israɛll neb nins fãa sẽn karem n zãagã n kẽng Babilon. Rẽ poore, a tũusa kom-bɩɩs nins sẽn da be nin-kãens sʋk n yaa rasãmb la b tar yamã. Kom-dibli a naas nins yãmb sẽn ne fotã zugã bee b sẽn tũus-b rãmbã sʋka. A ye yʋʋr la a Daniɛlle, la Babilon nebã pʋda a tãabã tɩ Sadrak, Mesak la Abɛdnego.
A Nebukadnezaar kɩtame tɩ b na n zãms kom-dibli wã na-zakẽ wã tʋʋm yʋʋm a tãabo. Zãmsgã poore, a na n yãka neb nins sẽn tar yam n yɩɩdã tɩ b sõngd-a n welgd a soolmã zu-loeese. Rĩmã da ratame me tɩ kom-dibli wã tar laafɩ la b tar pãnga. Rẽ n so t’a yeel a sõgen dãmbã tɩ b kɩt tɩ kom-dibli wã rɩt yẽ ne a zakã rãmb sẽn dɩt rɩ-nood ninsã.
La ges-y a Daniɛll sẽn gomd ne a Nebukadnezaar sõgen dãmbã naab a Aspenaz. Yãmb mii a sẽn yet bũmb ning bɩ? A yeta a Aspenaz t’a pa rat n dɩ na-yirã rɩ-noodã ye. La a Aspenaz yeelame yaa: ‘Mam zoeta rĩmã. Yaa yẽ n kõ noor n wilg yãmb sẽn na n dɩ la y yũ bũmb ninga. A sã n wa mik tɩ y faagame n ka ta kom-bɩɩs a taabã, a tõe n kʋʋ maam.’
La a Daniɛll tɩ yãa ned ning a Aspenaz sẽn da yãk t’a get bãmb b naasã yellã n yeel-a yaa: ‘Maan-y sugr la y kõ tõnd zẽ-vãad rɩɩb bal tɩ d rɩ, la ko-zaalg tɩ d yũ rasem piiga. Rasem piiga sã n ta, bɩ y mak tõnd ne kom-bɩɩs nins sẽn dɩt na-yirã rɩɩbã n gese.’
Gũudã sakame, la rasem piigã sẽn wa n ta, b yãame t’a Daniɛll ne a zo-rãmb a tãabã yaa neeb n nob n yɩɩd kom-bɩɩs a taabã fãa sẽn dɩt na-yirã rɩ-noodã. Woto, gũudã basame tɩ b rɩt zẽ-vãadã rɩɩb bal n pa rɩt na-yirã rɩ-noodã ye.
Yʋʋm a tãabã sẽn wa n ta, b peega kom-dibli wã fãa n kẽng rĩm a Nebukadnezaar nengẽ. A sẽn sõs ne-bã poore, a ka yã kom-bɩɩsã ned ba a ye yam sẽn ta a Daniɛll ne a zo-rãmb a tãabã ye. Rẽ n so t’a kɩt tɩ b pa na-zakẽ wã n sõngd-a. Rĩmã sã n da sok a Daniɛll, a Sadrak, a Mesak la a Abɛdnego bũmbu, bɩ a sã n da yeel-b tɩ b welg yelle, a mikdame tɩ b yamã la b bãngrã ra yɩɩda Babilon bãngdbã fãa rẽnd naoor piiga.
Daniɛll 1:1-21.
Sogsgo
- Kom-dibli a naas nins sẽn be foto wã zugã yaa ãnd dãmbã, la bõe yĩng tɩ b be Babilon?
- A Nebukadnezaar da rat n maana bõe ne kom-bɩɩs a naasã? La a yeela a sõgen dãmbã tɩ b maan bõe?
- A Daniɛll kosame tɩ b kõ yẽ ne a zo-rãmb a tãabã bõe tɩ b rɩ la bõe tɩ b yũ?
- A Daniɛll ne a zo-rãmbã sẽn dɩ zẽ-vãadã rasem piigã poor tɩ b mak-b ne kom-bɩɩs a taabã, b ra yaa wãn-wãnã?
- Maana wãn t’a Daniɛll ne a zo-rãmb a tãabã wa be na-yirã, la zĩ-bʋg wɛɛngẽ la b ra yɩɩd maan-kʋʋdbã la yam dãmbã?
Sogsg a taaba
- Karm-y Daniɛll 1:1-21.
Bõe la d segd n maan n da lʋɩ kʋɩɩbg pʋgẽ? (Dan. 1:8; Sɩng. 39:7, 10; Gal. 6:9)
Rũndã-rũndã, wãn to la b tõe n mak n na n kʋɩɩb kom-bɩɩsã bɩ n kɩt tɩ b maan bũmb sẽn wõnd na n kõ-b-la sũ-noogo? (Dan. 1:8; Yel. 20:1; 2 Kor. 6:17-7:1)
Hebre kom-dibli a naasã kibarã sõngda tõnd tɩ d bãng bõe bãngrã baoob wɛɛngẽ? (Dan. 1:20; Ezai 54:13; 1 Kor. 3:18-20)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn